b"\n_START_ARTICLE_\nConfraria de Sant Sebasti\xc3\xa0\n_START_PARAGRAPH_\nLa Confraria de Sant Sebasti\xc3\xa0 \xc3\xa9s una entitat encarregada d'organitzar les Festa de Sant Sebasti\xc3\xa0 del Pont de Suert. El 2011 va rebre la Creu de Sant Jordi.  Fou creada el 1503 pel rector de Sir\xc3\xa8s despr\xc3\xa9s d'una forta epid\xc3\xa8mia a la vila per tal d'enterrar els morts fins que es pogu\xc3\xa9s construir un nou cementiri amb n\xc3\xadnxols. Des d'aleshores t\xc3\xa9 uns 400 membres masculins, ja que les dones, tot i que preparen el menjar, no hi poden participar, i es reuneixen els dies 19, 20 i 21 de gener per a celebrar una festa gastron\xc3\xb2mica la diada de Sant Sebasti\xc3\xa0, consistent en un sopar el primer dia, els tres \xc3\xa0pats del segon dia i l'esmorzar i dinar del tercer dia, amb degustaci\xc3\xb3 de viandes de la zona (girella, corder, carn d'olla, sopa de pa, freginat), i una tert\xc3\xbalia. Despr\xc3\xa9s es nomenen els nous priors, donant una poma a les persones escollides i es fa una missa._NEWLINE_Tot i creada el 1503, els estatuts no foren recollits en l'anomenat Llibre Vell fins al 1730, i els seus membres no s\xc3\xb3n \xc3\xbanicament del municipi, sin\xc3\xb3 tamb\xc3\xa9 d'arreu de la comarca. Hi havia diversos tipus de confrares: de diner, d'ovella, de llenya, de blat i d'escot (assumien els possibles d\xc3\xa8ficits i participaven dels guanys), segons les aportacions que feien a la confraria._NEWLINE_La confraria de Sant Sebasti\xc3\xa0 tamb\xc3\xa9 se celebra a Barcelona, des de l'any 1967 per iniciativa d'un grup de persones filles del poble. La festa no t\xc3\xa9 tant ress\xc3\xb2 com al Pont de Suert, per\xc3\xb2 per les persones del poble que viuen a Barcelona \xc3\xa9s una manera d'honorar al Sant Patr\xc3\xb3 del seu poble._NEWLINE_La celebraci\xc3\xb3 t\xc3\xa9 lloc el diumenge abans o despr\xc3\xa9s del 20 de gener, que \xc3\xa9s la festa al poble. Els priors que s'anomenen cada any s'encarreguen de l'organitzaci\xc3\xb3 de la trobada de l'any seg\xc3\xbcent._NEWLINE_Els actes consisteixen en la celebraci\xc3\xb3 de l'Eucaristia i un dinar de germanor on hi \xc3\xa9s present un dels plats t\xc3\xadpics de la zona (la Girella) i, de postres nous._NEWLINE_El nombre d'assistents oscil\xc2\xb7la entre 100 i 150 persones, per\xc3\xb2 la tend\xc3\xa8ncia \xc3\xa9s a disminuir at\xc3\xa8s que la gent jove no s'anima a participar de la festa, no obstant al poble any rere any les noves generacions s'integren a la festa. La Confraria de Sant Sebasti\xc3\xa0 a Barcelona va celebrar els 25 anys l'any 1992"